**Suspect de iubire**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubitule, m-ai răsfăţat,

În aste luni nespus de tare,

Cu cine-n doi, sejur la mare...

Comportament de invidiat.

Sunt săptămâni de când mă-ncearcă

O vină cât o zi de post,

Căci simt că mi-am pierdut din rost

Şi tare leneşă sunt parcă.

Găteşti, aspiri şi baţi covoare,

Iar rufele le calci pe toate

Şi-am observat că nu se poate

Să laşi ceva la întâmplare.

În weekend-uri mă duci la teatru

Şi la concerte fel de fel,

Iar când e vorba de căţel,

Îl scoţi şi noaptea pe la patru.

Iubitule, să-mi spui, ţi-e bine?

Căci sub simptomele profunde

Mi-e teamă rău că se ascunde

O suspiciune de iubire.